Folketing
2008-11-26

Altså, hr. Morten Messerschmidt og jeg bliver jo ikke enige om det her, og det ved hr. Morten Messerschmidt. Jeg kan somme tider undre mig over, at et så ungt menneske alligevel kan være så sorgløst, fordi det jo simpelt hen er lodret forkert, at de, der siger, at der er noget, vi skal tage bestik af, får mindre og mindre ret. Det uhyggelige er jo sådan set, at de får mere og mere ret. Så sent som i sidste uge kom Det Internationale Energiagentur, som jeg tror normalt vil være er organ, som hr. Morten Messerschmidt ikke vil beskylde for alle mulige grimme ting, og sagde, at de faktisk troede, at FN's klimapanel undervurderede, hvad vi var på vej mod. Vi tror ikke på det der med, at vi kan holde det på 2, 3, 4 grader. Nej, vi tror - og det er altså baseret på olie og atomkraft og sådan noget, som nu engang var det, der var grunden til, at IEA blev skabt i sin tid - at vi er på vej mod 6 graders temperaturstigning. Og derfor tror vi, at verden har brug for en revolution. Det er da ikke hver dag IEA, Det Internationale Energiagentur, ligefrem beder om en revolution. Så det er ikke korrekt, når hr. Morten Messerschmidt siger, at problemerne bliver mindre. Den frygtelige sandhed er, at gang på gang bliver forskerne overrasket over, at tingene bevæger sig med endnu større hast i den forkerte retning.